b"\n_START_ARTICLE_\nS\xc3\xb5jaline maskeering\n_START_PARAGRAPH_\nS\xc3\xb5jaline maskeering ehk kamuflaa\xc5\xbe on maskeering, mida militaar\xc3\xbcksused kasutavad s\xc3\xb5durite, masinate ja positsioonide varjamiseks. T\xc3\xa4htis on keskkonna j\xc3\xa4ljendamine, mida on v\xc3\xb5imalik saavutada tehislikult, kasutades \xc3\xbcmbrusele vastavaid v\xc3\xa4rve ja materjale. Maskeerimine on t\xc3\xb5hus eelk\xc3\xb5ige sellep\xc3\xa4rast, et inimese n\xc3\xa4gemismeel ei suuda eristada k\xc3\xb5iki keskkonna \xc3\xbcksikasju. S\xc3\xb5na kamuflaa\xc5\xbe v\xc3\xb5eti kasutusele esimese maailmas\xc3\xb5ja ajal ning see tuleneb prantsuskeelsest s\xc3\xb5nast camoufler, mis t\xc3\xa4hendab 'peitma' v\xc3\xb5i 'maskeerima'._NEWLINE_T\xc3\xa4nap\xc3\xa4eva s\xc3\xb5jataktika juures on maskeering oluline. Mitmed n\xc3\xbc\xc3\xbcdisaja materjalid ei paku maskeeringut n\xc3\xa4htavas valguses mitte ainult inimsilmaga vaadatuna, vaid ka infrapuna- ja \xc3\xb6\xc3\xb6vaatlusseadmetest vaadatuna. \xc3\x9cha enam eksitatakse vastast magnetv\xc3\xa4lja, soojuskiirguse, heli ja l\xc3\xb5hnaga. S\xc3\xb5duri imiteerimiseks v\xc3\xb5ib kaevikusse asetada soojusenergiat kiirgava keha, mis vaenlase termokaameras j\xc3\xa4tab mulje, nagu kaevikus varjaks end inimene._NEWLINE_Mitmed s\xc3\xb5jandusest tuntud moondemustrid on 20. sajandi algusest leidnud kasutust nii kunstis kui ka moe- ja r\xc3\xb5ivaturul. Nii m\xc3\xb5negi tunnustatud kunstniku ja disaineri t\xc3\xb6\xc3\xb6des on seda stiili kasutatud s\xc3\xb5javastase protesti s\xc3\xbcmbolina.\n_START_SECTION_\nMaskeeringu piirangud\n_START_PARAGRAPH_\nKuigi v\xc3\xb5imalusi maskeerumiseks on palju, seab maskeeringu t\xc3\xbc\xc3\xbcbile ja ulatusele piirid praktiline vajadus ning rahaline ja ajaline tasuvus. Kuna suurte \xc3\xbcksuste r\xc3\xb5ivastamisel on oluline eelk\xc3\xb5ige maksumus, ei ole enamiku v\xc3\xa4gede kasutuses rohkem kui kaks erisugust riietust \xe2\x80\x93 \xc3\xbcks lagendike ja teiste avatud maastike, teine d\xc5\xbeungli v\xc3\xb5i metsa jaoks. Arvestada tuleb sellega, et moondus ei tohi osutuda piiravaks: masinad ja kehakatted peavad tagama oma kaitseomadused ning v\xc3\xb5imaluse sooritada man\xc3\xb6\xc3\xb6vreid. Vahel on eesm\xc3\xa4rkidest olenevalt m\xc3\xb5ttekas hoopis maskeeringust loobuda. Teise maailmas\xc3\xb5ja ajal otsustasid Ameerika \xc3\x9chendriikide \xc3\xb5huj\xc3\xb5ud lennukitelt igasuguse maskeeringu eemaldada, et v\xc3\xa4hendada lennuki massi ja masinale m\xc3\xb5juvat \xc3\xb5hutakistust. Nii \xc3\xbcritati olla kergesti m\xc3\xa4rgatavad, et vastane r\xc3\xbcnnakule meelitada. Sama taktikat kasutati ka k\xc3\xbclma s\xc3\xb5ja ajal._NEWLINE_\xc3\x9ckski maskeering pole universaalne: igale maastikule sobib isemoodi muster, mille efektiivsus s\xc3\xb5ltub  v\xc3\xa4rvitoonidest ja kontrastist. Mustrite kasutamine tagab parema sulandumise keskkonda kui \xc3\xbchev\xc3\xa4rviline toon. See kehtib ainult paigal olles, kuna kamuflaa\xc5\xbei varjav efekt kaob liikudes. V\xc3\xa4ikse kontrastiga mustrid sobivad paremini avatud maastikele, kus struktuuride varjud varieeruvad v\xc3\xa4he. Suure kontrastiga mustrid sobivad metsamaastikele, kus varjud muutuvad pidevalt. Mida kontrastsem on muster, seda kergemini on see liikumisel m\xc3\xa4rgatav._NEWLINE_Kindlale keskkonnale v\xc3\xa4lja t\xc3\xb6\xc3\xb6tatud mustrid on tunduvalt t\xc3\xb5husamad kui m\xc3\xb5ned universaalsed mustrid. N\xc3\xa4iteks teise maailmas\xc3\xb5ja ajal troopikas peetud lahingutes kandsid nii ameeriklased kui ka britid d\xc5\xbeungliimitatsiooniga vorme. Peagi avastasid m\xc3\xb5lema riigi s\xc3\xb5durid, et liikumisel tagab \xc3\xbchev\xc3\xa4rviline roheline riietus parema maskeeringu kui mitmev\xc3\xa4rviline. Sageli peavad \xc3\xbcksused \xc3\xbche p\xc3\xa4eva jooksul l\xc3\xa4bima eri maastikke, nagu p\xc3\xb5lde, k\xc3\xb5rgendikke, metsi ja asulaid. Seet\xc3\xb5ttu on enamik maskeeringuriietest disainitud mitmesuguste keskkondade jaoks. P\xc3\xa4rast s\xc3\xb5da p\xc3\xb6\xc3\xb6rdusid paljud riigid tagasi \xc3\xbchev\xc3\xa4rviliste vormide kasutamise juurde. Nii on n\xc3\xa4iteks Iisraelis ja Austrias \xc3\xbchev\xc3\xa4rviline vorm kasutusel t\xc3\xa4nap\xc3\xa4evani. Ka s\xc3\xb5jalennukitel kasutatakse mustri asemel \xc3\xbchetoonilist halli v\xc3\xa4rvi._NEWLINE_V\xc3\xa4lja on proovitud t\xc3\xb6\xc3\xb6tada ka t\xc3\xa4iesti universaalset maskeerimismustrit, mis oleks tulemuslik k\xc3\xb5igis keskkondades. Siiani on see olnud tulutu, kuid eranditult v\xc3\xb5ib \xc3\xbcheks m\xc3\xa4rkimisv\xc3\xa4\xc3\xa4rseimaks pidada ameeriklaste katsetust, mis p\xc3\xa4rast m\xc3\xb5neaastast rakendamist siiski kasutusest eemaldati. 2014. aasta juulist on Ameerika \xc3\x9chendriikide armees kasutusel Scorpion W2 muster._NEWLINE_Maskeeringu valimisel on oluline tegur aastaaegade vaheldumine. Riikides, kus talved on lumised, tekib vajadus tehnikaseadmeid ja varustust \xc3\xbcle v\xc3\xa4rvida. Lisaks tuleb s\xc3\xb5duritel kasutusele v\xc3\xb5tta eraldi valge v\xc3\xa4rvusega riietus.\n_START_SECTION_\nDigimustri erip\xc3\xa4ra\n_START_PARAGRAPH_\nLaialdaselt on kasutusel digimuster. Selle vormi kangale ei kanta v\xc3\xa4rvitoone suurte laikudena, vaid v\xc3\xa4ikeste kandiliste t\xc3\xa4ppidena, mis v\xc3\xa4limuselt meenutavad arvutigraafika elemente \xe2\x80\x93  piksleid. Digimuster p\xc3\xb5hineb pseudotoonimise efektil, kus maskeeringu loomiseks kasutatakse erineva suurusega pikslitest moodustatud mustreid. Nendest luuakse eri suurusega sulanduvaid v\xc3\xa4lju, millel on eba\xc3\xbchtlased ja suure kontrastiga piirjooned. See j\xc3\xa4tab eemalt vaadates mulje, et tegu on mingi suvalise \xc3\xbchetoonilise v\xc3\xa4lja v\xc3\xb5i koguga. Pikslite asetust ja mustrite suurust reguleerides aitab see v\xc3\xa4lja selgitada, millise vahemaa peal on muster k\xc3\xb5ige t\xc3\xb5husam. Paljudel digimustriga vormidel kasutatakse siksakilist j\xc3\xa4ljendit, mis on loodud selleks, et kauguses v\xc3\xa4rve hajutada. S\xc3\xb5na digitaalne viitab mustri koordinaatidele, mis on m\xc3\xa4\xc3\xa4ratud kindlate numbrikombinatsioonidega._NEWLINE_Esimest korda loodi sellised mustrid teise maailmas\xc3\xb5ja ajal, kui saksa professor Johann Georg Otto Schick disainis Saksa \xc3\xbcksuse, Waffen-SS-i (saksa keeles Waffen Schutzstaffel ehk relvastatud kaitsegrupp) vormide jaoks mikro- ja makromustritest koosneva struktuuri. 1970. aastatel arendati sama ideed edasi ning t\xc3\xb6\xc3\xb6tati v\xc3\xa4lja t\xc3\xa4piline kamuflaa\xc5\xbe ehk Flecktarn. Pikslitel p\xc3\xb5hinev kujundite loomine edastas paljude aastatega t\xc3\xa4nap\xc3\xa4evast raalprojekteerimist. Sellist p\xc3\xb5him\xc3\xb5tet kasutati juba N\xc3\xb5ukogude Liidu maskeeringu  v\xc3\xa4ljat\xc3\xb6\xc3\xb6tamise eksperimentides 1944. aastal, kui loodi TTsMKK muster._NEWLINE_Ka Ameerika \xc3\x9chendriikide armee ohvitser Timothy R. O'Neill tegi 1970. aastatel ettepaneku, et ruutudest koosnevad struktuurid toimiksid efektiivselt moondusena. 2000. aastaks kombineeriti O'Neilli idee sakslaste Flecktarniga ning loodi esimesed t\xc3\xa4nap\xc3\xa4evased mustrid, nagu MARPAT ja CADPAT. P\xc3\xa4ris esimese digikamuflaa\xc5\xbei kujundasid Kanada relvaj\xc3\xb5ud._NEWLINE_Eestlastest said esimese digimustervormi \xe2\x80\x93 k\xc3\xb5rbevormi \xe2\x80\x93   2005. aasta l\xc3\xb5pul Iraaki rahumissioonile suundunud jalav\xc3\xa4er\xc3\xbchma ESTPLA-12 s\xc3\xb5durid. Seda t\xc3\xbc\xc3\xbcpi vormi kasutasid ainult v\xc3\xa4ga v\xc3\xa4hesed riigid. Vorm koosnes kollakast taustast, mille peal olid tumehallid ja tumepruunid t\xc3\xa4pid, et j\xc3\xa4ljendada kiviklibu ja selle varje. Eesti digilaigu v\xc3\xa4ljat\xc3\xb6\xc3\xb6tamiseks v\xc3\xb5eti eeskujuks Kanada relvaj\xc3\xb5udude muster. K\xc3\xb5rbevormiks vajalik kangas osteti Leedust ning riided \xc3\xb5mmeldi Eestis. Enne uute vormide kasutamist katsetas neid P\xc3\xb5hja-Afganistanis tegutsev kuueliikmeline s\xc3\xb5javaatlejate grupp \xe2\x80\x93 MOT-1.  2006. aasta teisest poolest v\xc3\xb5eti digimustriga vormid kasutusele ka Eesti kaitsev\xc3\xa4es. Selleks t\xc3\xb6\xc3\xb6tati v\xc3\xa4lja nelja v\xc3\xa4rviga rohekas r\xc3\xb5ivastus, mis on m\xc3\xb5eldud kasutamiseks nii Eesti kliimas kui ka troopilistes metsades. Enne uut riietust oli Eesti kaitsev\xc3\xa4e rohelaiguline muster p\xc3\xbcsinud 1992. aastast muutumatuna._NEWLINE_Eesti kaitsev\xc3\xa4es kasutusel olevad digimustriga v\xc3\xa4livormi jakid ja p\xc3\xbcksid on Eesti firma O\xc3\x9c Imprek 93 toodang. Digimustriga tavav\xc3\xa4livormi v\xc3\xa4rvused on 2003. aasta Pantone tekstiili v\xc3\xa4rvikaardi j\xc3\xa4rgi (PANTONE FASHION + HOME'i paberformaat) j\xc3\xa4rgmised:_NEWLINE_1. roheline (18-0324 TPX, Callista Green);_NEWLINE_2. tumeroheline (19-0622 TPX, Military Olive);_NEWLINE_3. pruun (18-1130 TPX, Aztec);_NEWLINE_4. must (19-1111 TPX, Black Coffee)._NEWLINE_Roheline (Callista Green) on tavav\xc3\xa4livormi p\xc3\xb5hiv\xc3\xa4rv, millele lisatakse \xc3\xbclej\xc3\xa4\xc3\xa4nud toonid. K\xc3\xb5rbevorm on kolmev\xc3\xa4rvilise digimustriga, mille v\xc3\xa4rvused on vastavalt Pantone tekstiili v\xc3\xa4rvikaardile (PANTONE FASHION + HOME paberformaat) j\xc3\xa4rgmised:_NEWLINE_1. bee\xc5\xbe (15-1215 TPX, Sesame);_NEWLINE_2. pruun (18-1130 TPX, Aztec);_NEWLINE_3. hall (18-0601 TPX, Charcoal Gray)._NEWLINE_Bee\xc5\xbe (Sesame) on k\xc3\xb5rbevormi p\xc3\xb5hiv\xc3\xa4rv, millele lisatakse \xc3\xbclej\xc3\xa4\xc3\xa4nud toonid.\n_START_SECTION_\nMittevisuaalne maskeering\n_START_PARAGRAPH_\nRadari, sonari ja muu s\xc3\xb5jatehnika tuvastusseadmete leiutamisega loodi v\xc3\xb5imalused tehnoloogia varjamiseks. \xc3\x9cldiselt nimetatakse sellist tehnoloogilist meetodit peitetehnoloogiaks. Laevu ja lennukeid on v\xc3\xb5imalik konstrueerida sellise kujuga, et nad peegeldaksid radarimpulsse saatjast eemale. Lisaks on olemas impulsse neelavad materjalid, mis v\xc3\xa4hendavad radarite efektiivsust. Soojustundlike rakettide v\xc3\xa4ltimiseks on muudetud lennukite v\xc3\xa4ljalaskes\xc3\xbcsteeme nii, et nad segaksid kuumi reaktiivmootoritest v\xc3\xa4ljuvaid heitgaase \xc3\xbcmbritseva k\xc3\xbclma \xc3\xb5huga. Infrapuna, radarite ja \xc3\xbclik\xc3\xb5rgesagedus seadmete eest peitumiseks kasutatakse multispektraalset kamuflaa\xc5\xbei._NEWLINE_Masinate ja seadmete heli aitab varjata auditoorne maskeering. N\xc3\xa4iteks veealuse rasketehnika kere kummeeritakse, et sonarite laineid neelata._NEWLINE_Meremiinide ja teiste magnetiliste relvade eest m\xc3\xa4rkamatuks j\xc3\xa4\xc3\xa4miseks kasutatakse alates teisest maailmas\xc3\xb5jast laevadel m\xc3\xa4hiseid, mida magnetv\xc3\xa4lja loomiseks keerutatakse horisontaalselt \xc3\xbcmber terve laevakere. Sellega kaotatakse laevale Maa k\xc3\xbclget\xc3\xb5mbej\xc3\xb5u tekitatud magnetv\xc3\xa4li."